  Виталий Пронин Ужъя книжкае котькуд данъян учырез пусйыны уг яра.Медсестра луыса тыршисько. Ваньмон дырме ортчытӥсько калык огазеяськонын: ужрадъёсы дэмен пыриськиськом - озьы улон шулдыргес кадь йӧтэ. Кемалась ик ӧвӧл монэ огазеяськонмы Данъян грамотаен пусйиз, талэсь азьло таукарон но сётӥз вал. Уж дурысьтым секретарьмы чутрак пумит луиз та вормонъёсме ужъя книжкаям пусйыны. Шуиз: соос, пе, основной удысэныд герӟаськемын ӧвӧл. Осконо-а меда солы? Вераськонъёс но ветло: ужъя книжкаос, пе, ӝоген быдтэмын луозы. Екатерина А. Можга ёрос- Ужъя книжкае, зэм но, котькуд данъян учырез пусйыны уг яра. Кудӥз сярысь отчы гожтыны луэ - та сярысь рос-прос верамын 2003-тӥ арын 16-тӥ апреле Россиысь Правительствоен юнматэм «Ужъя книжкаос сярысь» 225 номеро постановлениын. Законъя отчы пусйыны луэ таӵе вормонъёсты:- кун наградаосты, дано ним басьтонэз - та ваньмыз юнматэмын луыны кулэ данъетэз сётэм ёзлэн указэныз;- данъян грамотаосты, званиосты но гадьпусъёсты, таукаронъёсты, дипломъёсты - соосын тӥледыз пусйиз ке уж ӵектӥсьты яке данъямын ке тӥ солэн кичӧлтэмезъя, озьы ик луыны кулэ та вормонъёсты юнматӥсь указъёс-приказъёс;- вань мукет данъянъёсты-вормонъёсты, соос чакламын ке коллективной огкылэн.Кызьы та вормонъёс пусйиськыны кулэ ужъя книжкаын - та куронъёс гожтэмын Россиысь Ужъя министерствоен 2003-тӥ арын 10-тӥ октябре юнматэм 69 номеро постановлениын.Уж дурысьтыды секретарь тӥледлы, зэм но, шонер верам: общественной ужын басьтэм вормонъёсты ужъя книжкае пыртыны лэземын ӧвӧл. Ужрадъёсы угось тӥ ас мылкыддыя пыриськиськоды, тӥ данъямын ваньмон дыръяды тыршемды-сюлмаськемды понна.Зэм но, 2006-тӥ арысен ини вераськонъёс вӧлмемын ужъя книжкаосты быдтон но мукет амал вылэ выжон сярысь. Нимаз законопроект но дасямын вал ни. Но со улонэ ӧз пыӵа. Мар луоз ужъя книжкаосын азьланяз - та сярысь тыро-пыдо валэктон сётыны уг луы на. Та книжка азьвыл сямен ик адямилэн валтӥсь документъёсыз пӧлы пыре, адямилэсь ужамзэ возьматэ.Ужъя правоостэс утён ласянь юанъёсты кылдӥзы ке, вазиськыны быгатӥськоды Удмурт Республикаысь Ужъя кун инспекцие. Со интыяськемын Ижысь Шор площадь котырын Бородин урамын, 21 номеро юртын. Юандэс кутозы инспекцилэн телефонэз пыр но: (3412) 63-63-08.Валэктон сётэ Ужъя кун инспекциен кивалтӥсь Светлана Шекунова Туспуктэм басьтэмын вотэсысь Теги: дэмланъёс уж Юан-веран  